**ΒΙΑ**

**Η ενότητα «βία» είναι πολύ πλατιά. Θα συμπεριλάβουμε σ’ αυτήν θεματικές όπως: πόλεμος, εγκληματικότητα, ποινές και θανατική ποινή κα.**

**Ας ξεκινήσουμε με τον πόλεμο που είναι η πιο γενικευμένη μορφή βίας. Φυσικά μιλώντας για τον πόλεμο αναπόφευκτα μας έρχονται στο νου τα αγαθά της ειρήνης γι΄αυτό στο τέλος του σημειώματος θα μιλήσουμε και γι’ αυτά.**

Τυπικά ο πόλεμος είναι η ένοπλη σύρραξη ανάμεσα σε κράτη ή μεταξύ κοινωνικών, πολιτικών ή θρησκευτικών ομάδων εντός του ίδιου κράτους (εμφύλιος). Η έννοια έχει επίσης πολλές μεταφορικές χρήσεις (πχ. πόλεμος ιδεών) αλλά εν προκειμένω μας ενδιαφέρει ο πόλεμος με την κυριολεκτική του σημασία: ευρεία, αιματηρή σύγκρουση.

* **Είδη πολέμου**
* επιθετικός – κατακτητικός// αμυντικός
* εθνικοαπελευθερωτικός,
* εμφύλιος,
* παγκόσμιος// τοπικός,
* θρησκευτικός,
* πυρηνικός
* «ψυχρός» (ο πυρηνικός ανταγωνισμός και η απειλή πυρηνικού πολέμου μεταξύ των δυο υπερδυνάμεων, ΗΠΑ και ΕΣΣΔ, και των συμμάχων τους μετά τον Β΄ Παγκόσμιο Πόλεμο)
* Χημικός
* Βιολογικός

**Αίτια**

* **Ανελέητος ανταγωνισμός κρατών και πολυεθνικών**, προκειμένου να εξασφαλίσουν οικονομική κυριαρχία, την εκμετάλλευση των πλουτοπαραγωγικών πηγών και του ορυκτού πλούτου.
* **Οικονομικές σκοπιμότητες των πολεμικών βιομηχανιών**. Επιβάλλεται να συντηρούνται πολεμικές εστίες ανά την υφήλιο προκειμένου να είναι κερδοφόρα η βιομηχανία όπλων.
* **Οι ιμπεριαλιστικές πολιτικές των ισχυρών κρατών προκειμένου να διευρύνουν τη σφαίρα επιρροής τους.** Η γεωπολιτική θέση ορισμένων αδύναμων χωρών (στρατιωτικές βάσεις) γίνεται αντικείμενο σφετερισμού από μεγάλες δυνάμεις, γεγονός που οδηγεί στην αποσταθεροποίηση στην περιοχή.
* **Επεμβάσεις στις εσωτερικές υποθέσεις ασθενέστερων κρατών προκαλώντας το κοινό περί δικαίου αίσθημα.** Εφαρμόζεται συχνά η πολιτική του «διαίρει και βασίλευε, με στόχο να θέσουν ισχυρές δυνάμεις υπό τον έλεγχό τους μια ευρύτερη περιοχή.
* **Τα εσωτερικά προβλήματα μιας κοινωνίας σε κρίση**, όπως οικονομική ύφεση, κοινωνική αδικία, ανεργία, φαλκίδευση της δημοκρατίας και των ελευθεριών. Ο πόλεμος χρησιμοποιείται ως μέσο αποπροσανατολισμού ενός ταλαιπωρημένου από τα προβλήματα λαού.
* **Τα ολοκληρωτικά καθεστώτα δε διστάζουν να σύρουν τη χώρα σε στρατιωτικές περιπέτειες, προκειμένου να διατηρηθούν στην εξουσία**. Ο θρησκευτικός και ιδεολογικός φανατισμός αναζωπυρώνει έριδες και μια μαζική υστερία που εκτονώνεται με βία. Η αναβίωση ρατσιστικών ή εθνικιστικών οραμάτων πυροδοτούν βίαιες συγκρούσεις.
* **Ιστορικές αντιπαλότητες, ιδίως μεταξύ όμορων κρατών**, διαμορφώνουν ένα υπόβαθρο πρόσφορο για εμφάνιση προκαταλήψεων και στερεοτύπων και για την εκδήλωση φανατισμού. Κατά συνέπεια, οι λαοί αδυνατούν να βρουν συμβιβαστικές λύσεις στα προβλήματα που αντιμετωπίζουν.
* **Ο πνευματικός σκοταδισμός, ο αναλφαβητισμός, το χαμηλό μορφωτικό επίπεδο, το έλλειμμα ενημέρωσης των ανθρώπων συντελούν στην απεμπόληση ηθικών αξιών και στην εξαχρείωση, στην υποχώρηση δηλαδή των ηθικών φραγμών που θα απέτρεπαν τον πόλεμο.**

**Επιπτώσεις πολέμου**

* Απώλεια ανθρώπινων ζωών, πρόκληση προβλημάτων υγείας όχι μόνο στους πληγέντες, αλλά και στις επόμενες γενιές.
* Καταστροφή των υποδομών, ανάσχεση των οικονομικών δραστηριοτήτων
* Ανέχεια και κατάρρευση του συστήματος υγείας και των κοινωνικών υπηρεσιών.
* Πλήγμα για τη δημοκρατία. Η αποκατάστασή της μετά τον πόλεμο αποτελεί μακροχρόνια μετ’ εμποδίων διαδικασία.
* Ηθική εξαχρείωση καθώς επικρατεί το ένστικτο της επιβίωσης. Οι συνθήκες του πολέμου, με τις ανθρώπινες απώλειες, την οικονομική δυσπραγία, τις υλικές καταστροφές και τη δυσκολία τροφοδοσίας, δημιουργούν μια κατάσταση χάους που φέρνει στην επιφάνεια τις χειρότερες πτυχές του ανθρώπινου χαρακτήρα. Οι άνθρωποι στρέφονται συχνά ο ένας εναντίον του άλλου, αμβλύνεται ο ανθρωπισμός (Για να μην είμαστε όμως ισοπεδωικοί, παράλληλα βλέπουμε και συμπεριφορές ηθικού μεγαλείου και αυταπάρνησης)
* Καταστροφή του περιβάλλοντος
* Μεγάλα προσφυγικά ρεύματα ως αποτέλεσμα της αποσταθεροποίησης και της ανασφάλειας που προκαλείται.
* Αναστολή της πολιτιστικής προόδου. Η επιστημονική γνώση τίθεται στην υπηρεσία του πολέμου

**Για την αποφυγή του πολέμου**

**Όλοι ξέρουμε πως είναι πολύ δύσκολο να διατηρηθεί η ειρήνη ή να σταματήσουμε καταστροφικούς πολέμους. Ας σκεφτούμε την Συρία για παράδειγμα. Όμως, επίσης όλοι, πρέπει να έχουμε στο νου μας προτάσεις για την αποφυγή ή την αντιμετώπιση πολέμων. Δεν είναι ανέφικτη η ειρήνη, είναι δύσκολη. Το φιλειρηνικό κίνημα, το κίνημα για τον πυρηνικό αφοπλισμό λειτούργησαν συχνά πιεστικά στην διεθνή κοινότητα και βοήθησαν στο ξεπέρασμα κρίσεων και πολέμων.**

ΔΙΕΘΝΗΣ ΚΟΙΝΟΤΗΤΑ/ ΚΡΑΤΗ

* Ενίσχυση της δημοκρατίας, υπεύθυνη αντιμετώπιση των προβλημάτων των λαών
* Ειλικρινής και ισότιμος διάλογος, αμοιβαίες υποχωρήσεις
* Αποβολή της ανταγωνιστικής νοοτροπίας, επικράτηση οικονομικής και πολιτικής άμιλλας.
* Σύναψη διεθνών ειρηνικών σχέσεων, σεβασμός στο δικαίωμα αυτοδιάθεσης.
* Ανάληψη ειρηνευτικών πρωτοβουλιών από τις κυβερνήσεις των χωρών, από διεθνείς οργανισμούς και συνασπισμούς κρατών.
* Πυρηνικός αφοπλισμός , σταδιακός περιορισμός των πυρηνικών εξοπλισμών με μακροπρόθεσμο στόχο τον αφοπλισμό.

ΦΟΡΕΙΣ ΚΟΙΝΩΝΙΚΟΠΟΙΗΣΗΣ

* ΕΚΠΑΙΔΕΥΣΗ: Το σχολείο έχει καθήκον να μυήσει τους μαθητές στην κουλτούρα της ειρήνης και στην παιδεία των ανθρωπίνων δικαιωμάτων, καταδεικνύοντας τα δεινά και τον όλεθρο που προκαλεί ο πόλεμος. Οφείλει να καταστήσει σαφές ότι οι άνθρωποι μεγαλούργησαν σε περιόδους ειρήνης και ελευθερίας. Η διαπολιτισμική εκπαίδευση και ο διάλογος δύνανται να μεταδώσουν στα παιδιά αξίες, όπως η ανεκτικότητα, η διαλλακτικότητα, η θετική στάση απέναντι στο συνάνθρωπο.
* Μ.Μ.Ε. : Αντικειμενική ενημέρωση, ώστε να αποσοβηθεί ο κίνδυνο του φανατισμού, να λειτουργούν με γνώμονα το συλλογικό συμφέρον και να μην εκπίπτουν σε φερέφωνα πολιτικής προπαγάνδας. Καθήκον τους να προβάλλουν την τέχνη και τον αθλητισμό που ενώνουν τους ανθρώπους, τον ανθρωπισμό και την πνευματικότητα που εξευγενίζουν τα κατώτερα ένστικτα της ανθρώπινης φύσης.
* ΠΝΕΥΜΑΤΙΚΟΙ ΑΝΘΡΩΠΟΙ: Η τέχνη με τα υψηλά νοήματα που μεταδίδει και με τη συγκίνηση που προκαλεί προσανατολίζει σωστά τον άνθρωπο και νοηματοδοτεί τη ζωή του. Αντιμιλιταριστικά έργα τέχνης υμνούν τα αγαθά της ειρήνης και στηλιτεύουν τα δεινά του πολέμου.
* ΑΘΛΗΤΙΣΜΟΣ: Ευρύτατα διαδεδομένη η άποψη πως ο αθλητισμός μπορεί να λειτουργήσει ως παρακαταθήκη ειρήνης για την ανθρωπότητα στην κατεύθυνση της σύσφιξης των διακρατικών σχέσεων. Το ολυμπιακό ιδεώδες είναι δυναντό να καλλιεργήσει πνεύμα ομόνοιας, αλληλεγγύης, άμιλλας και φιλίας. Ιδιαίτερα η διεξαγωγή των Ολυμπιακών Αγώνων δίνει την ευκαιρία σε όλους τους λαούς της γης να έρθουν σε επαφή.
* ΟΙΚΟΓΕΝΕΙΑ: Διάπλαση των νεαρών μελών με ανθρωπιστικές αξίες και ιδανικά, καλλιέργεια άδολης αγάπης για την πατρίδα, προβολή της ανεκτίμητης αξίας της ειρηνικής διαβίωσης.

ΝΕΟΙ

* Η αγωνιστικότητά τους και η κοινωνική ευαισθησία, η τόλμη, η πίστη σε αξίες και ιδανικά, το όνειρο για έναν καλύτερο κόσμο αποτελούν γνωρίσματα του νέου ανθρώπου και εφαλτήριο για δράση.
* Μπορούν να συμβάλλουν στη διαφύλαξη της ειρήνης με τα εξής εφόδια: μέριμνα για εσωτερική καλλιέργεια, πνευματικότητα, ηθικότητα, επιδίωξη εποικοδομητικού διαλόγου, αποβολή εγωκεντρικών και ατομικιστικών διαθέσεων, ρατσιστικών αντιλήψεων.
* Πρακτικά, θα συμβάλλουν στην παγίωση της ειρήνης με την ενεργό συμμετοχή τους σε φιλειρηνικά κινήματα, σε εκδηλώσεις εναντίον του πολέμου, πορείες διαμαρτυρίας για την κήρυξη πολέμων, με αρθογραφία και καταγγέλλει κάθε αυθαιρεσίας των ισχυρών, επικοινωνώντας με εφήβους από όλο τον κόσμο μέσω του διαδικτύου, καθώς και με την ανθρωπιστική τους δράση (μέλη εθελοντικών οργανώσεων).

**Τα αγαθά της ειρήνης**

**Για να δούμε τα θετικά της ειρήνης δεν έχουμε παρά να κοιτάξουμε τις συμφορές του πολέμου και να τις αντιστρέψουμε.**

* **Διαφύλαξη της δημοκρατίας**.
* **Οικονομική πρόοδος**.
* **Πρόοδος του πολιτισμού και της επιστήμης**
* **Καλή ζωή για τον καθένα ξεχωριστά, ασφάλεια, ευκαιρίες**

**Κείμενο 1**

**Α. Ναζίμ Χικμέτ**

**Το μικρό κορίτσι**

**(σε απόδοση του Γιάννη Ρίτσου)**

Εγώ είμαι που χτυπώ την πόρτα σας  
Εδώ ή αλλού χτυπάω όλες τις πόρτες  
Ω μην τρομάζετε καθόλου που ‘μαι αθώρητη  
κανένας μια μικρή νεκρή δεν μπορεί να δει

Εδώ και δέκα χρόνια εδώ καθόμουνα  
στη Χιροσίμα ο θάνατος με βρήκε  
κι είμαι παιδί τα εφτά δεν τα καλόκλεισα  
μα τα νεκρά παιδιά δεν μεγαλώνουν.

Πήραν πρώτα φωτιά οι μακριές πλεξούδες μου  
μου καήκανε τα χέρια και τα μάτια  
Όλη όλη μια χουφτίτσα στάχτη απόμεινα  
την πήρε ο άνεμος κι αυτή σ’ ένα ουρανό συννεφιασμένο

Ω μη θαρείτε πως ζητάω για μένα τίποτα  
Κανείς εμένα δεν μπορεί να με γλυκάνει  
γιατί το παιδί που σαν εφημερίδα κάηκε  
δεν μπορεί πια τις καραμέλες σας να φάει

Εγώ είμαι που χτυπώ την πόρτα σας, ακούστε με  
φιλέψτε με μονάχα την υπογραφή σας  
έτσι που τα παιδάκια πια να μην σκοτώνονται  
και να μπορούν να τρων τις καραμέλες.

# <https://www.youtube.com/watch?v=KoDEVKlaW_A> : εδώ μπορείτε να το ακούσετε μελοποιημένο με στίχους στα αγγλικά,σε μια πολύ όμορφη ερμηνεία των This Mortal Coil

**Β. «Το αλβανικό»**

**του Θωμά Γκόρπα**

“Λένε κάποια τραγούδια και ιστορικά βιβλία

πως ο στρατός μας θαυματούργησε στην Αλβανία.

Αλλ’ ο πατέρας μου κανένα θαύμα δε θυμόταν

κι όταν τον ρώταγα τον πόλεμο τον καταριόταν.

- Ποιοι ήταν πατέρα οι νικηταί και ποιοι οι ηττημένοι;

- Στον πόλεμο, παιδί μου, υπάρχουν μόνο σκοτωμένοι…

Τα κρυοπαγήματα και τα κουρέλια του θυμόταν.

- Και τα ανδραγαθήματα; Ρωτούσα. Αποκρινόταν:

- Μπορεί οι νεκροί που τάφηκαν μέσα στο χιόνι

που πολεμήσαν μοναχοί και που πεθάναν μόνοι…

- Κ’ η Παναγία που σας προστάτευε πού ήτανε πατέρα

δεν ήταν δίπλα σας όταν φωνάζατε αέρα;

- Ίσως την έβλεπαν οι στρατηγοί την Παναγία

όταν μας ψάχνανε στους χάρτες μέσα στα γραφεία…”.

# Γ. Ειρήνη

# Του Γιάννη Ρίτσου

|  |  |
| --- | --- |
| Τ᾿ όνειρο του παιδιού είναι η ειρήνη Τ᾿ όνειρο της μάνας είναι η ειρήνη Τὰ λόγια της αγάπης κάτω απ᾿ τα δέντρα είναι η ειρήνη.  Ο πατέρας που γυρνάει τ᾿ απόβραδο μ᾿ ένα φαρδυ χαμόγελο στὰ μάτια μ᾿ ένα ζεμπίλι στὰ χέρια του γεμάτο φρούτα και οι σταγόνες του ιδρώτα στο μέτωπό του είναι όπως οι σταγόνες του σταμνιού που παγώνει τὸ νερὸ στὸ παράθυρο, είναι η ειρήνη.  Ὅταν οι ουλὲς απ᾿ τὶς λαβωματιὲς κλείνουν στὸ πρόσωπο του κόσμου και μες στους λάκκους πού ‘σκαψαν οι οβίδες φυτεύουμε δέντρα και στις καρδιὲς που ‘καψε η πυρκαγιὰ δένει τα πρώτα της μπουμπούκια η ἐλπίδα κι οι νεκροὶ μπορούν να γείρουν στο πλευρό τους και να κοιμηθουν δίχως παράπονο ξέροντας πως δεν πήγε τὸ αίμα τους του κάκου, είναι η ειρήνη.  Ειρήνη είναι η μυρουδιὰ του φαγητου το βράδυ, τότε που τὸ σταμάτημα του αυτοκινήτου στο δρόμο δεν είναι φόβος, τότε που τὸ χτύπημα στὴν πόρτα σημαίνει φίλος, και το άνοιγμα του παραθύρου κάθε ώρα σημαίνει ουρανός, γιορτάζοντας τα μάτια μας με τις μακρινές καμπάνες των χρωμάτων του, είναι ειρήνη.  Ειρήνη είναι ένα ποτήρι ζεστὸ γάλα κι ένα βιβλίο μπροστὰ στὸ παιδὶ που ξυπνάει, τότε που τὰ στάχυα γέρνουν τό ῾να στ᾿ ἄλλο λέγοντας: τὸ φῶς, τὸ φῶς και ξεχειλάει η στεφάνη του ὁρίζοντα φῶς, είναι η ειρήνη.  Τότε που οι φυλακὲς ἐπισκευάζονται νὰ γίνουν βιβλιοθηκες, τότε που ένα τραγούδι ανεβαίνει απὸ κατώφλι σὲ κατώφλι τὴ νύχτα, τότε που τ᾿ ανοιξιάτικο φεγγάρι βγαίνει απ᾿ τὸ σύγνεφο όπως βγαίνει απ᾿ τὸ κουρεῖο της συνοικίας φρεσκοξυρισμένος ὁ ἐργάτης τὸ Σαββατόβραδο, είναι η ειρήνη.  Τότε που η μέρα που πέρασε, δὲν είναι μιὰ μέρα που χάθηκε, μὰ είναι η ρίζα που ανεβάζει τὰ φύλλα της χαράς μέσα στὸ βράδυ κι είναι μιὰ κερδισμένη μέρα κι ένας δίκαιος ὕπνος, που νιώθεις πάλι ὁ ἥλιος νὰ δένει βιαστικὰ τὰ κορδόνια του νὰ κυνηγήσει τὴ λύπη απ᾿ τὶς γωνιὲς του χρόνου, είναι η ειρήνη.  Ειρήνη είναι οι θημωνιὲς τῶν αχτίνων στους κάμπους του καλοκαιριου είναι τ᾿ αλφαβητάρι της καλοσύνης στὰ γόνατα της αὐγης. Ὅταν λές: αδελφές μου, - όταν λέμε: αὔριο θὰ χτίσουμε. όταν χτίζουμε και τραγουδᾶμε, είναι η ειρήνη.  Ἡ ειρήνη είναι τὰ σφιγμένα χέρια τῶν ανθρώπων είναι τὸ ζεστὸ ψωμὶ στὸ τραπέζι του κόσμου είναι τὸ χαμόγελο της μάνας Τίποτ᾿ ἄλλο δεν είναι η ειρήνη. Και τ᾿ αλέτρια που χαράζουν βαθιὲς αὐλακιὲς σ᾿ όλη τὴ γη, ένα ὄνομα μονάχα γράφουν: Ειρήνη. Τίποτ᾿ ἄλλο. Ειρήνη.  Πάνω στὶς ράγες τῶν στίχων μου τὸ τραῖνο που προχωρεῖ στὸ μέλλον φορτωμένο στάρι και τριαντάφυλλα, είναι η ειρήνη.  Αδέρφια, μὲς στὴν ειρήνη διάπλατα ανασαίνει όλος ὁ κόσμος μὲ όλα τὰ ὄνειρά μας Δώστε τὰ χέρια αδέρφια μου, αὐτό ῾ναι η ειρήνη.  **Δ. Γερμανικό Εγχειρίδιο Πολέμου** (Απόσπασμα)  **Του Μπέρτολντ Μπρεχτ**  **Μτφρ. Μάριος Πλωρίτης**  Αυτοί που βρίσκονται ψηλά λένε: Πόλεμος και Ειρήνη Είναι δυο πράγματα ολότελα διαφορετικά. Όμως η ειρήνη τους κι ο πόλεμός τους Μοιάζουν όπως ο άνεμος κι η θύελλα.  Ο πόλεμος γεννιέται απ’ την ειρήνη τους καθώς ο γιος από τη μάνα. Έχει τα δικά της απαίσια χαρακτηριστικά.  Ο πόλεμός τους σκοτώνει ό,τι άφησε όρθιο η ειρήνη τους.  Όταν αυτοί που είναι ψηλά μιλάνε για ειρήνη ο απλός λαός ξέρει πως έρχεται ο πόλεμος.  Όταν αυτοί που είναι ψηλά καταριούνται τον πόλεμο οι διαταγές για επιστράτευση έχουν υπογραφεί  Στον τοίχο, με κιμωλία γραμμένο: “Θέλουνε πόλεμο”. Αυτός που το ́χε γράψει έπεσε κιόλας.  Αυτοί που βρίσκονται ψηλά λένε: Να ο δρόμος για τη δόξα. Αυτοί που είναι χαμηλά λένε: Να ο δρόμος για το μνήμα.  Ο πόλεμος που έρχεται δεν είναι ο πρώτος. Πριν απ’ αυτόν γίνανε κι άλλοι πόλεμοι. Όταν τελείωσε ο τελευταίος, υπήρχαν νικητές και νικημένοι. Στους νικημένους, ο φτωχός λαός πέθαινε από την πείνα. Στους νικητές ο φτωχός λαός πέθαινε το ίδιο.  Σαν έρθει η ώρα της πορείας, πολλοί δεν ξέρουν πως επικεφαλής βαδίζει ο εχθρός τους. Η φωνή που διαταγές τους δίνει είναι του εχθρού τους η φωνή. Κι εκείνος που για τον εχθρό μιλάει είναι ο ίδιος τους ο εχθρός.  Νύχτα. Τ’ αντρόγυνα ξαπλώνουν στο κρεβάτι τους. Οι νέες γυναίκες θα γεννήσουν ορφανά.  Στρατηγέ, το τανκ σου είναι δυνατό μηχάνημα. Θερίζει δάση ολόκληρα, κι εκατοντάδες άνδρες αφανίζει. Μόνο που έχει ένα ελάττωμα: Χρειάζεται οδηγό.  Στρατηγέ, το βομβαρδιστικό σου είναι πολυδύναμο. Πετάει πιο γρήγορα απ’ τον άνεμο, κι απ’ τον ελέφαντα σηκώνει βάρος πιο πολύ. Μόνο που έχει ένα ελάττωμα: Χρειάζεται πιλότο.  Στρατηγέ, ο άνθρωπος είναι χρήσιμος πολύ. Ξέρει να πετάει, ξέρει και να σκοτώνει. Μόνο που έχει ένα ελάττωμα: Ξέρει να σκέφτεται. **Ε. Ποιήματα που μας διάβασε ένα βράδυ ο Λοχίας Otto V…** **Του Μανώλη Αναγνωστάκη**  **Α**  Σε δύο λεφτά θ’ ακουστεί το παράγγελμα «Εμπρός»  Δεν πρέπει να σκεφτεί κανένας τίποτ’ άλλο  Εμπρός η σημαία μας κι εμείς εφ’ όπλου λόγχη αποπίσω  Απόψε θα χτυπήσεις ανελέητα και θα χτυπηθείς  Θα τραβήξεις μπροστά τραγουδώντας ρυθμικά εμβατήρια  Θα τραβήξεις μπροστά που μαντεύονται χιλιάδες ανήσυχα μάτια  Εκεί που χιλιάδες χέρια σφίγγονται γύρω από μι’ άλλη σημαία  Έτοιμα να χτυπήσουνε και να χτυπηθούν.  Σ’ ένα λεφτό πρέπει πια να μας δώσουν το σύνθημα  Μια λεξούλα μικρή μες στη νύχτα, που σε λίγο εξαίσια θα λάμψει.  (Κι εγώ που ’χω μια ψυχή παιδική και δειλή  Που δε θέλει τίποτ’ άλλο να ξέρει απ’ την αγάπη  Κι εγώ πολεμώ τόσα χρόνια χωρίς, Θε μου, να μάθω γιατί  Και δε βλέπω μπροστά τόσα χρόνια παρά μόνο τον δίδυμο αδερφό μου).   |  | | --- | |  |   **Οττο Ντιξ (1891-1963, γερμανός ζωγράφος και χαράκτης γνωστός για τις ωμές απεικονίσεις του πολέμου)** |



**Ο περίφημος πίνακας του Πικάσο με το παιδί που κρατά το περιστέρι της ειρήνης**



**Νταλί, Το πρόσωπο του πολέμου**

